amalgam
Store norske leksikon,Realfag,Kjemi,Elektrokjemi og metallurgi,Legeringer
Amalgam, legering av kvikksølv med ett eller flere andre metaller. Under egnede forhold kan de fleste metaller danne amalgam. I motsetning til kvikksølvet selv er amalgam ofte faste stoffer ved vanlig temperatur.
Bruk, fremstilling Sinkamalgam brukes i elektriske batterier.Tidligere benyttet man tinnamalgam som belegg på baksiden av speil.Utvinning av gull og sølv ved amalgammetoden er basert på at disse metallene lett legerer seg (amalgameres) med kvikksølv.Natriumamalgam opptrer som et mellomprodukt i klor-alkali-industrien når kvikksølv brukes som katode ved elektrolyse av natriumkloridoppløsning. Amalgamet som dannes reagerer med vann til natriumhydroksid og hydrogen. Amalgamer av kvikksølv med tinn, sølv og kobber har vært brukt til tannfylling i mer enn 100 år. Bruken av amalgam har vært omdiskutert, og fra 2008 har det i Norge vært forbud mot amalgam som tannfyllingsmateriale.  Les mer om amalgam i tannfyllinger. Forekomst i naturen Naturlig forekommende sølv kan inneholde betydelige mengder kvikksølv. Sølvet fra Kongsberg fører gjennomsnittlig 1–2 %, i ekstreme tilfeller opp til 28 % kvikksølv. Betegnelsen kongsbergitt har vært brukt om et slikt naturlig amalgam. Moschellandsbergitt er en intermetallisk forbindelse mellom sølv og kvikksølv, Ag2Hg3. Les mer i Store norske leksikon legering